b'\n_START_ARTICLE_\nPepelka (opera)\n_START_PARAGRAPH_\nPepelka (tudi Pepelka Angelina ali zmagoslavje sr\xc4\x8dne dobrote) (ital. La Cenerentola, ossia La bonta in trionfo) je komi\xc4\x8dna opera v dveh dejanjih (\xc5\xa1estih slikah) italijanskega skladatelja Gioacchina Rossinija. Libreto je napisal Jacopo Ferreti po Etienneovi Cendrillon in je posneta po znameniti pravljici o Pepelki. Krstna predstava je bila v rimskem gledali\xc5\xa1\xc4\x8du Valle 25. januarja 1817. Dirigent predstave je bil skladatelj sam._NEWLINE_V nasprotju z nekaj let starej\xc5\xa1o istoimensko opero malte\xc5\xa1kega skladatelja Nicolasa Isouarda, ki je ohranjena v pravlji\xc4\x8dnem okviru, je Rossini ustvaril opero, v kateri prevladuje humor realnega \xc5\xbeivljenja. V \xc4\x8dasu nastanka je bila Pepelka poleg Brivca med vsemi deli takratne ogromne italijanske operne produkcije najpogosteje izvajana._NEWLINE_Rossinijevo opero je kasneje priredil Hugo Rohr. Iz izvirnika je \xc4\x8drtal nekatere manj zanimive glasbene to\xc4\x8dke in dodal za za\xc4\x8detek druge slike veliko koloratumo arijo iz opere Semiramide.\n_START_SECTION_\nVsebina\n_START_PARAGRAPH_\nGodi se konec 18. stoletja v Italiji.\n_START_SECTION_\nPrva slika\n_START_PARAGRAPH_\nPri don Magnificu._NEWLINE_Obubo\xc5\xbeani baron Magnifico ima dve h\xc4\x8derki, mlaj\xc5\xa1o Klorindo in starej\xc5\xa1o Tizbo, poleg te dveh pa \xc5\xa1e poh\xc4\x8derjeno Angelino, ki jo vsi trije zapostavljajo, tako da mora doma opravljati vsa hi\xc5\xa1na dela. Grad in posestvo baronu zaradi denarne stiske propadata, zato bi si finan\xc4\x8dno opomogel z bogato \xc5\xbeenitvijo ene svojih dveh h\xc4\x8derk. O nameri obubo\xc5\xbeanega barona kmalu izvedo dale\xc4\x8d naokrog.\n_START_SECTION_\nDruga slika\n_START_PARAGRAPH_\nPrin\xc4\x8deva sobana._NEWLINE_Knez Ramiro, ki ravno i\xc5\xa1\xc4\x8de nevesto, sklene obiskati baronovo hi\xc5\xa1o in zasnubiti najlep\xc5\xa1o h\xc4\x8derko, toda ostal bi rad nerazkrit, zato po\xc5\xa1lje na obisk k baronu svojega vzgojitelja Alidora z nalogo, naj opazuje lastnosti in vedenje obeh h\xc4\x8derk in samega barona.\n_START_SECTION_\nTretja slika\n_START_PARAGRAPH_\nPri don Magnificu._NEWLINE_Ko vstopi Alidoro, preoble\xc4\x8den v bera\xc4\x8da, in poprosi za milo\xc5\xa1\xc4\x8dino, ga Klorinda in Tizba, ki se pravkar pripravljata za obisk snubcev, sprejmeta osorno in zapodita iz hi\xc5\xa1e. Od barona in svojih o\xc5\xa1abnih polsester zapotavljena Angelina pa se usmili bera\xc4\x8da, ga pogosti in potola\xc5\xbei. Alidoru je v\xc5\xa1e\xc4\x8d skromnost, dobrota, usmiljenje in tudi \xc4\x8dedna zunanjost pepelke Angeline. Svojega kneza obvesti o vsem, kar je videl in do\xc5\xbeivel ter pripravi vse za oglede na gradu. Knez Ramiro se domisli prve \xc5\xa1ale; svojega slu\xc5\xbeabnika Dandinija preoble\xc4\x8de v princa, sam pa se preoble\xc4\x8de v konjskega hlapca. Tako preoble\xc4\x8dena stopita v baronovo pala\xc4\x8do, da si ogledata bodo\xc4\x8do nevesto. Magnifico in obe h\xc4\x8derki so o\xc4\x8darani od klepetavega Dandinija. Knez Ramiro pa se zaljubi v Angelino, \xc4\x8dim jo zagleda. Ne da bi izdal svojo identiteto, se ji sku\xc5\xa1a pribli\xc5\xbeati. S slu\xc5\xbeabnikom izdelata nov na\xc4\x8drt._NEWLINE_Dandini pride \xc5\xa1e enkrat v baronovo hi\xc5\xa1o, sedaj preoble\xc4\x8den v odvetnika, ki doka\xc5\xbee baronu, da ima tri h\xc4\x8derke. Baron sku\xc5\xa1a ves razburjen ovre\xc4\x8di odvetnikove trditve in mu ho\xc4\x8de dopovedati, da je tretja h\xc4\x8derka \xc5\xbee umrla. Ko se slu\xc4\x8dajno navzo\xc4\x8da pepelka Angelina oglasi in potrdi, da je ona tretja h\xc4\x8derka, jo Magnifico surovo zapodi, odvetniku pa se za\xc4\x8dne dobrikati, da bi zabrisal resnico. Ramiro, Alidoro in Dandini, ki so razkrili baronovo nepo\xc5\xa1tenost in njegovo neiskrenost, ho\xc4\x8dejo sedaj z zvija\xc4\x8do priti resnici do dna. Dandini preoble\xc4\x8de pepelko in jo pripelje na slavnost, na katero so povabljeni tudi Magnifico in njegovi o\xc5\xa1abni h\xc4\x8derki Klorinda in Tizba.\n_START_SECTION_\n\xc4\x8cetrta slika\n_START_PARAGRAPH_\nDvorana pri princu._NEWLINE_Na pro\xc5\xa1njo in \xc5\xbeeljo vseh navzo\xc4\x8dih odkrijejo Angelini zastrti obraz. Vsi ostrmijo ob pogledu na lepotico, najbolj pa Magnifico in njegovi dve h\xc4\x8derki, ki ne morejo verjeti lastnim o\xc4\x8dem, da bi bila to pepelka. Magnifico in njegovi h\xc4\x8derki se vrnejo po kon\xc4\x8dani slavnosti domov.\n_START_SECTION_\nPeta slika\n_START_PARAGRAPH_\nPri don Magnificu._NEWLINE_Ko zagledajo Angelino pri doma\xc4\x8dem ognji\xc5\xa1\xc4\x8du, se jim razblinijo sumni\xc4\x8dave misli, da bi bila lepa neznanka na slavnosti pri knezu pepelka Angelina. Osleparjeni baron Magnifico in tudi obe h\xc4\x8derki stresejo svojo jezo nad ubogo pepelko. Magnifico, ki mu nakana ni uspela, pokli\xc4\x8de Dandinija in ga prosi, da bi mu izdal skrivnost, katero izmed njegovih dveh h\xc4\x8dera si je izbral knez za nevesto. Dandini sedaj prizna baronu, da ni knez, temve\xc4\x8d samo njegov sluga. Magnificova jeza jo prikipela do vrha. Vse lepe sanje o bogatem zetu, o razko\xc5\xa1nem gradu, o dvorjanih in podlo\xc5\xbenikih, o denarju in zlatu so se razblinile v ni\xc4\x8d. Vse je izgubljeno; obupan in poni\xc5\xbeen se vda v svojo grenko usodo, pepelko in kneza pa prosi odpu\xc5\xa1\xc4\x8danja.\n_START_SECTION_\n\xc5\xa0esta slika\n_START_PARAGRAPH_\nPrin\xc4\x8dev vrt._NEWLINE_Na pro\xc5\xa1njo Angeline in kneza Ramira sprejme kljub vsemu s svojima h\xc4\x8derkama povabilo in se udele\xc5\xbei svatbe zaljubljenega para. Angelino ma\xc5\xa1\xc4\x8devanje je odpu\xc5\xa1\xc4\x8danje.'